Treba otimati radost danima što bježe.

Radost. Radost je jedna od najljepših emocija koja bi nam trebala ispunjavati život. Kada smo radosni, tada smo puni života – lakše obavljamo svakodnevne poslove, živahniji smo te širimo pozitivnu energiju, kojom privlačimo druge.

Mnogi ljudi smatraju da većina ljudi jednostavno ima sreće u životu, a malo tko se pita jesu li oni sami zaslužni za tu sreću. Bore li se za nju i traže li je oko sebe? Sitnice koje nas okružuju, a kojih najčešće nismo ni svjesni, trebale bi biti ključ našeg puta ka sreći. Svakog dana trebamo zahvaliti Bogu što nas je probudio ujutro te nam tako pružio šansu da udahnemo zrak, osjetimo ljepotu prirode i ljudsku toplinu jer dani su kratki… i svaki novi je još kraći. Svakako bismo uvijek trebali imati na umu ono: „ Samo jednom se živi.“, možda bismo onda shvatili da je život prekratak da bismo tugovali. Svačiji život je dobar i dragocjen baš takav kakav jest, no ako ga mi sami nećemo učiniti boljim i radosnijim, tko će? Najvažnija je borba i volja za životom. Kao što je Majakovski rekao: „ Treba otimati radost danima što bježe, na svijetu mrijeti je lako, živjeti je teže.“ Dakle, doslovno trebamo otimati radost objema rukama jer nismo kukavice koje će se samo predati i oduzeti si život poput Jesenjina. Borit ćemo se za sitnice koje život znače. Izgradit ćemo bolji i radosniji svijet gdje će većina biti zadovoljna.

Stoga, nasmiješimo se nepoznatom prolazniku, zahvalimo pomoćniku, pomozimo potrebitu i bit ćemo sretniji. Otet ćemo radost danima što bježe. Zaustavit ćemo vrijeme bar na čas. I izvući iz života samo ono najbolje.

Ivana Kolarić, 4.b